Kommissionens afgørelse

af 23. maj 2000

om afslutning af antidumpingproceduren vedrørende importen af cd-æsker med oprindelse i Folkerepublikken Kina og om frigivelse af de beløb, for hvilke der er stillet sikkerhed i form af den midlertidige antidumpingtold

(meddelt under nummer K(2000) 1366)

(2000/349/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab(1), senest ændret ved forordning (EF) nr. 905/98(2), særlig artikel 9,

efter høring af Det Rådgivende Udvalg, og

ud fra følgende betragtninger:

A. PROCEDURE

1. Indledning og midlertidige foranstaltninger

(1) Den foreliggende procedure blev indledt den 5. marts 1999(3), efter at European Plastics Converters (i det følgende benævnt "EuPC") havde indgivet en klage på vegne af fællesskabsproducenter, der tegner sig for en betydelig del af den samlede produktion i Fællesskabet af cd-æsker i henhold til artikel 4, stk. 1, og artikel 5, stk. 4, i forordning (EF) nr. 384/96 (i det følgende benævnt "grundforordningen").

(2) Ved forordning (EF) nr. 2563/1999(4) (i det følgende benævnt "forordningen om midlertidig told") blev der den 4. december 1999 indført midlertidige foranstaltninger i forbindelse med den foreliggende procedure.

2. Efterfølgende procedure

(3) Efter indførelsen af de midlertidige foranstaltninger indgav visse eksporterende producenter, importører og brugere af den pågældende vare i Fællesskabet skriftlige bemærkninger. Parter, der anmodede herom, fik lejlighed til at blive hørt.

B. TILBAGETRÆKNING AF KLAGEN, AFSLUTNING AF PROCEDUREN OG FRIGIVELSE AF DE BELØB, FOR HVILKE DER ER STILLET SIKKERHED I FORM AF DEN MIDLERTIDIGE ANTIDUMPINGTOLD

(4) I et brev til Kommissionen af 7. april 2000 trak EuPC formelt sin klage tilbage.

(5) I overensstemmelse med artikel 9, stk. 1, i grundforordningen kan proceduren afsluttes, når klagen trækkes tilbage, medmindre en sådan afslutning ikke vil være i Fællesskabets interesse.

(6) Kommissionen fastslog, at den nuværende procedure burde afsluttes, da undersøgelsen ikke havde bragt nye betragtninger frem, som viste, at en sådan afslutning ikke ville være i Fællesskabets interesse. Interesserede parter blev underrettet herom og fik lejlighed til at fremsætte bemærkninger. Der blev ikke modtaget bemærkninger, som tydede på, at en sådan afslutning ville være uforenelig med Fællesskabets interesser.

(7) Kommissionen konkluderer derfor, at antidumpingproceduren vedrørende importen til Fællesskabet af cd-æsker med oprindelse i Folkerepublikken Kina bør afsluttes, uden at der indføres antidumpingforanstaltninger.

(8) Beløb, for hvilke der i henhold til forordningen om midlertidig told er stillet sikkerhed i form af midlertidig told på importen af den pågældende vare, bør frigives -

TRUFFET FØLGENDE AFGØRELSE:

Artikel 1

Antidumpingproceduren vedrørende importen af cd-æsker, herunder æsker til dvd og lignende varer af plast, som i øjeblikket tariferes under KN-kode ex 3923 10 00 (Taric-kode 3923 10 00 10) og har oprindelse i Folkerepublikken Kina, afsluttes.

Artikel 2

Beløb, for hvilke der i henhold til forordning (EF) nr. 2563/1999 er stillet sikkerhed i form af midlertidig told på importen af cd-æsker, som defineret i forordningens artikel 1 og med oprindelse i Folkerepublikken Kina, frigives.

Udfærdiget i Bruxelles, den 23. maj 2000.

På Kommissionens vegne

Pascal Lamy

Medlem af Kommissionen

(1) EFT L 56 af 6.3.1996, s. 1.

(2) EFT L 128 af 30.4.1998, s. 18.

(3) EFT C 63 af 5.3.1999, s. 5.

(4) EFT L 310 af 4.12.1999, s. 17.